## Odluka o naknadi troškova i nagradi arbitrima i drugim osobama u postupku bez međunarodnog elementa pred Stalnim izbranim sudištem pri Hrvatskoj gospodarskoj komori

### NN 57/1992 (22.9.1992.), Odluka o naknadi troškova i nagradi arbitrima i drugim osobama u postupku bez međunarodnog elementa pred Stalnim izbranim sudištem pri Hrvatskoj gospodarskoj komori

# HRVATSKA GOSPODARSKA KOMORA

Upravni odbor Hrvatske gospodarske komore na temelju odredbe članka
84. Pravilnika o Stalnom izbranom sudištu pri Hrvatskoj gospodarskoj komori
\*"Narodne novine", br.19/85, 1/89, 15/90, 89/91 i 25/92) na 5.
sjednici održanoj 15. rujna 1992. godine donio je

## ODLUKU

### o naknadi troškova i nagradi arbitrima i drugim osobama u postupku bez međunarodnog elementa pred Stalnim izbranim sudištem pri Hrvatskoj gospodarskoj komori

Članak 1.

Predsjednik, članovi predsjedništva i tajnik Stalnog izbranog sudišta
pri Hrvatskoj gospodarskoj komori (u daljnjem tekstu: Izbrano sudište)
imaju pravo na naknadu troškova u vezi s obavljanjem poslova Izbranog sudišta
izvan pojedinih arbitražnih postupaka. Naknadu troškova iz stavka 1. ovog
članka određuje predsjednik Izbranog sudišta prema kriterijima koji vrijede
za naknadu troškova arbitrima i drugim sudionicima u postupku pred Izbranim
sudištem.

Članak 2.

Predsjedniku i tajniku Izbranog sudišta pripada pravo na nagradu za
obavljanje poslova sudišta izvan pojedinih arbitražnih postupaka. Nagradu
predsjedniku i tajniku Izbranog sudišta iz stavka 1. ovog članka utvrđuje
predsjedništvo Izbranog sudišta na temelju izvještaja o radu predsjednika
i tajnika Izbranog sudišta koji može biti podnesen tromjesečno, polugodišnje
i godišnje.

Članak 3.

Arbitrima, posrednicima, savjetodavcu i zapisničaru u postupku pred
Izbranim sudištem pripada naknada troškova i nagrada za rad.

Članak 4.

Naknada troškova arbitrima, posrednicima, savjetodavcima i zapisničaru
obuhvaća naknadu putnih troškova, naknadu za hranu i prenoćište (dnevnicu)
i naknadu za izgubljeni osobni dohodak. Naknada troškova iz stavka 1. ovog
članka pripada onim osobama koje imaju prebivalište izvan sjedišta Izbranag
sudišta. Naknada troškova iz stavka 1. ovog članka pripada arbitrima, posrednicima,
savjetodavcu, zapisničaru i tajniku Izbranog sudišta kad se raspravno ročište
ili neka druga procesna radnja održava izvan sjedišta Izbranog sudišta.
Naknada troškova iz stavka 1. ovog članka određuje se za arbitre, posrednika,
savjetodavce i tajnika Izbranog sudišta uz odgovarajuću primjenu odredaba
o naknadi putnih troškova za službena putovanja članova organa Hrvatske
gospodarske komore, a zapisničaru uz odgovarajuću primjenu odredaba o tim
troškovima za ostale radnike Hrvatske gospodarske komore.

Članak 5.

Naknada za izgubljeni osobni dohodak određuje se uz odgovarajuću primjenu
općih propisa o naknadi osobnih dohodaka radnicima koji su odsustvovali
s rada zbog vršenja javnih funkcija.

Članak 6.

Arbitru pojedincu odnosno arbitražnom vijeću pripada nagrada u iznosu
do 70 posto svote uplaćene prema odredbama članka 2. stavka 2. i članka
7. Odluke o troškovima u postupku bez međunarodnog elementa pred Stalnim
izbranim sudištem pri Hrvatskoj gospodarskoj komori. Ako se članovi arbitražnog
vijeća nisu drugačije dogovorili, predsjedniku arbitražnog vijeća pripada
50 posto, a ostalim članovima arbitražnog vijeća po 25 posto nagrade iz
stavka 1. ovoga članka. Visinu nagrade u granicama utvrđenim u stavku 1.
i 2. ovog članka određuje, na prijedlog tajnika, predsjednik Izbranog sudišta
vodeći računa o složenosti stvari i utrošku vremena.

Članak 7.

Visinu nagrade zapisničaru za sudjelovanje i rad na raspravnim ročištima
i ročištima mirenja te za prepisivanje odluka Izbranog sudišta utvrđuje
tajnik Izbranog sudišta, vodeći računa o prilikama konkretnog slučaja i
o uobičajenim nagradama za takav rad.

Članak 8.

Naloge za isplatu naknada i nagrada utvrđenih u smislu prethodnih odredaba
ove odluke izdaje tajnik Izbranog sudišta a za isplatu naknada i nagrada
tajniku, predsjednik Izbranog sudišta.

Članak 9.

Na dan stupanja na snagu ove odluke prestaje vrijediti odluka o naknadi
troškova i nagradi arbitrima i drugim osobama u postupku pred Stalnim izbranim
sudištem pri Hrvatskoj gospodarskoj komori ("Narodne novine",
br. 10/92).

Članak 10.

Ova odluka stupa na snagu danom objave u "Narodnim novinama".

Broj : I-55-314/12-92

Zagreb, 15. rujna 1992.

Predsjednik

**Ivica Gaži, dipl. inž., v. r.**

Odluka, NN 57/1992-1547